OBRAZLOŽITVENI MEMORANDUM

1. UVOD

Direktiva 2003/87/ES je vzpostavila sistem EU za trgovanje z emisijami (EU ETS), s katerim sta nastala prvi pomembni svetovni trg ogljika in vseevropska cena ogljika. Trg na splošno velja za likvidnega in temelji na dobro delujoči infrastrukturi. Del te infrastrukture so postopki za prodajo pravic do emisije na dražbi, kjer Direktiva izvedbena pooblastila podeljuje Komisiji predvsem tako, da ta sprejme uredbo o „časovnem načrtu, upravljanju in drugih vidikih“ dražbe. Komisija že izvaja ta pooblastila, navedena uredba pa je bila že nekajkrat spremenjena.

V okviru potekajoče razprave glede potrebe po uvedbi možnih prihodnjih ukrepov in možnostih za njihovo uvedbo, s katerimi bi odpravili neravnovesja med povpraševanjem in ponudbo, so nekatere zainteresirane strani nasprotovale obsegu pooblastil, kot jih trenutno razume Komisija. Za odpravo vseh dvomov glede obsega pooblastil Komisije in za zagotavljanje pravne varnosti glede možnih prihodnjih ukrepov, ki jih bo sprejela Komisija na tej podlagi, je treba Direktivo nujno pojasniti.

2. OKVIR PRAVNE UREDITVE

Za prehod iz druge faze (obdobje med leti 2008 in 2012) v tretjo fazo (obdobje med leti 2013 in 2020) in za izvedbene določbe, ki so bile do zdaj sprejete, se pričakuje znatno začasno povečanje ponudbe pravic in mednarodnih dobropisov. S tem se krepijo že zdaj znatni in nepredvideni vplivi na makroekonomski razvoj, zaradi katerih so se emisije bistveno znižale, za obdobje med letoma 2012 in 2013 pa se ne pričakuje njihovo znatno povečanje. Takšna kombinacija povečane neto ponudbe in znižanega povpraševanja vedno bolj ovira pravilno delovanje evropskega trga ogljika pri prehodu v tretjo fazo.

Komisija glede na te izjemne okoliščine trenutno preučuje potrebo po dodatni spremembi časovnega načrta za dražbe in bo k sodelovanju povabila strokovnjake iz Odbora za podnebne spremembe, ki bodo pregledali osnutek prihodnjih sprememb Uredbe Komisije (EU) št. 1031/2010 in podali svoje mnenje glede primernih ukrepov, ki jih je potrebno sprejeti do konca tega leta. Komisija poziva tudi vse druge zainteresirane strani, da izrazijo svoje mnenje glede tega osnutka, in bo z njimi glede tega aktivno sodelovala. Več informacij je na voljo v delovnem dokumentu služb Komisije: Informacije glede delovanja sistema EU za trgovanje z emisijami, obsega pravic do emisije toplogrednih plinov, ki so bile pridobljene na dražbi ali dodeljene brezplačno, ter vpliva presežka pravic za trgovanje z emisijami do leta 2020. Medtem bi moral zakonodajni postopek za pojasnitev obsega pooblastil Komisije s trenutnim predlogom potekati hitro in neodvisno od zaključkov posveta z Odborom za podnebne spremembe.

Poleg tega Komisija vnovič potrjuje svojo zavezo, izraženo v okviru sporazuma o direktivi o energetski učinkovitosti, da bo v čim krajšem času oblikovala in predstavila obstoječe možnosti za uvedbo dodatnih ustreznih strukturnih ukrepov za krepitev delovanja in učinkovitosti sistema EU za trgovanje z emisijami EU v tretji fazi.

3. PRAVNI ELEMENTI PREDLOGA

Zaradi pravne varnosti je treba pojasniti, da lahko Komisija za zagotovitev ustreznega delovanja trga prilagodi časovni načrt za dražbe iz Uredbe Komisije (EU) št. 1031/2010. Predlagana sprememba bo izrecno pojasnila zadevno določbo iz Direktive o sistemu EU za trgovanje z emisijami.

2012/0202 (COD)

Predlog

SKLEP EVROPSKEGA PARLAMENTA IN SVETA

o spremembi Direktive 2003/87/ES zaradi pojasnitve določb glede časovnega načrta za prodajo pravic do emisije toplogrednih plinov na dražbi

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju pogodbe o delovanju Evropske unije, in zlasti člena 192(1) pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora[1],

ob upoštevanju mnenja Odbora regij[2],

v skladu z rednim zakonodajnim postopkom,

ob upoštevanju naslednjega:

(1) Člen 10(4) Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES[3] ne določa, na kakšen način se količine pravic do emisije toplogrednih plinov, ki bodo prodane na dražbi, razdelijo v trgovalnem obdobju.

(2) Zaradi pravne varnosti in tržne predvidljivosti bi bilo treba pojasniti, da lahko za zagotovitev ustreznega delovanja trga Komisija v izjemnih okoliščinah prilagodi časovni načrt dražb v skladu s členom 10(4) Direktive 2003/87/ES.

(3) Direktivo 2003/87/ES bi bilo zato treba ustrezno spremeniti –

SPREJELA NASLEDNJI SKLEP:

Člen 1

V prvem pododstavku člena 10(4) Direktive 2003/87/ES se doda naslednji stavek:

„Komisija za zagotovitev pravilnega delovanja trga po potrebi prilagodi časovni načrt za vsako obdobje.”

Člen 2

Ta sklep je naslovljen na države članice.

V Bruslju,

Za Evropski Parlament Za Svet

Predsednik Predsednik

[1] UL C , , str. .

[2] UL C , , str. .

[3] UL L 275, 25.10.2003, str. 32.